Hrómundar saga Gripssonar

Hromund Gripssons saga (islandsk: Hrómundar saga Gripssonar) er en fornaldersaga fra Island. Den opprinnelige versjonen har gått tapt, men innholdet er bevart i rímur om Hrómundr Gripsson publisert i Fernir forníslenzkar rímnaflokkar (1896). Disse rímur var også grunnlaget for en noe redusert versjon av Hrómunds saga som er funnet i AM 587 nr. 4°, og som også er bevart i fornaldersagaene som er utgitt av Carl Christian Rafn.Carl Christian Rafn: Fornaldarsögur Norðrlanda, bind 2 (fulltekst)

Ifølge Sturlungesagaen ble den opprinnelige versjonen av sagaen forfattet av bonden Rolf av Skálmarnes og framført av ham i bryllupet i Reykjahólar i 1119. Sagaens hovedperson er sannsynligvis en historisk person. Den islandske litteraturforskeren Finnur Jónsson sier rett ut at «Hromund er uden tvivl en historisk person».Finnur Jónsson: Den oldnorske og oldislandske litteraturs historie, bd 2, 1923 Det henvises her blant annet til Landnåmabok, kap. 6, hvor Hromunds sønner Bjørnolv og Roald omtales som landnåmsmenn på Island. Jónsson hevder ut fra beskrivelsen her at Hromund skal ha levd i Telemark i første halvdel av det 8. århundre.

Sagaen handler om Hrómundr i tre sammenhenger: Hans kamp mot den danske kong Olav Lidsmannakonge, hans kamper mot berserken Hröngvið og hans kamp mot gjengangeren eller draugen Þráinn. Þráinn hadde drept 420 menn, inkludert den svenske kongen Semingr med sitt forheksede sverd Misteltein. Hrómund kjemper med Þráinn og vinner, brenner kroppen hans og tar Misteltein.

Historiene som fortelles i sagaen, har nok allerede i utgangspunktet vært betraktet som ren diktning. Kong Sverre som hørte sagaen, bemerket at det var «en morsom lygesag»a.Jf. Soga om Torgils og Havlide, kap. 10

Referanser

Eksterne lenker
 Norsk og norrøn tekst på nettstedet norsesaga.no

 Kilder 
 Kapitan, Katarzyna Anna (2024). Lost but not forgotten: The saga of Hrómundur and its manuscript transmission. Oxford: Taylor Institution Library. ISBN 978-1-8384641-7-2

Kategori:Fornaldersagaer